EESTI ADVOKATUURI JUHATUS

ISTUNGI PROTOKOLL

16. august 2022. a nr 16

Tallinn

**Venemaa-vastaste sanktsioonide tõlgendamisest**

Juhatuse poole pöörduti küsimustega Euroopa Liidu Venemaa-vastaste sanktsioonide ühetaolise tõlgendamisega seoses. Euroopa Liidu Venemaa-vastaste sanktsioonide kuuenda paketi raames lisati Euroopa Nõukogu määrusele (EL) nr 833/2014 uus artikkel 5n, mille lõike 1 järgi on:

„keelatud otse või kaudselt osutada arvepidamist, audiitor- (sealhulgas kohustuslik audit), raamatupidamisteenuseid või maksu-, äri- või juhtimiskonsultatsioone või suhtekorraldusteenuseid:

1. Venemaa valitsusele või
2. Venemaal asutatud juriidilistele isikutele, üksustele või asutustele.“

Artikli 5n lõike 3 järgi „ei kohaldata lõiget 1 selliste teenuste osutamise suhtes, mis on rangelt vajalikud:

1. kaitseõiguse kasutamiseks kohtumenetluses või
2. selleks, et kasutada õigust tõhusale õiguskaitsevahendile.“

Eesmärgiga vältida võimalikke sanktsioonirikkumisi ning tagada advokaatide seas sanktsioonide ühtlane kohaldamine, palub advokaat juhiseid küsimustes: (1) kas viidatud teenused hõlmavad ka õigusteenuseid, (2) kas hõlmatud on ka füüsilised isikud ja (3) kas teatud tehingud ja toimingud nagu osaluse võõrandamine, laenulepingust tuleneva nõude esitamine või sundtäitmine mahuvad viidatud teenuste alla.

Euroopa Komisjoni tõlgenduse kohaselt ei hõlma Euroopa Nõukogu määruse nr 883/2014 artikkel 5n õigusteenuseid, füüsilisi isikuid või EL-i ettevõtteid, mille tegelikud kasusaajad on Vene füüsilised isikud. Samuti ei tohiks osaluse võõrandamine, laenulepingust tuleneva nõude esitamine või sundtäitmine olla hõlmatud artikliga 5n.

Euroopa Komisjoni tõlgendused sanktsioonide osas on kättesaadavad: <https://ec.europa.eu/info/sites/default/files/business_economy_euro/banking_and_finance/documents/faqs-sanctions-russia-consolidated_en.pdf>

Advokatuur pöördus antud küsimustes Rahapesu Andmebüroo viitel ning RSanS § 11 lg 3 p 5 alusel Majandus- ja Kommunikatsiooniministeeriumi poole. Ministeeriumi hinnangul tuleks lähtuda arusaamast, et igasugune kaasuspõhine juriidilise probleemi lahendamine või õigusliku dokumendi koostamine juristi poolt on õigusteenuse osutamine, sh ka advokaadi poolt nimetatud kõnealused toimingud.

Juhatuse hinnangul ei ole võimalik täpselt määratleda ning anda siduvat tõlgendust ja üldisi juhtnööre, millised toimingud ja tehingud Euroopa Nõukogu määruse (EL) nr 833/2014 artikkel 5n lõike 1 mõistes on lubatavad ja millised mitte. Advokaadibüroo ja advokaat peavad lähtuma konkreetse toimingu või teenuse sisust. Küll aga juhib juhatus tähelepanu, et advokaadi poolt osutatav õigusabi võib siiski teatud juhtudel langeda sanktsioneeritud tegevusvaldkondade alla, näiteks õigusnõustamine maksukonsultatsioonide valdkondades. Samuti võib teatud juhtudel kattuda õigusnõustamine ka äri- ja juhtimisalase konsultatsiooniga, mis on võib samuti olla keelatud tegevuseks.

**Juhatus**

**O T S U S T A S**

**Teha juhatuse seisukoht advokaadile ja advokaadibüroodele teatavaks.**